Jaakko Hämeen-Anttila rakastaa kirjoja. Hän on paitsi tuottelias kirjoittaja, myös intohimoinen lukija. Ei siis ihme, että kun mies kohta muuttaa Skotlantiin, muuttokuormassa on kaksisataa hyllymetriä kirjoja.

Demokraatti.fi

– Se on arviolta noin neljä tuhatta nidettä, Hämeen-Anttila sanoo.

Hämeen-Anttila on toiminut kymmenen vuotta Helsingin yliopiston arabian kielen ja islamin tutkimuksen professorina. Edinburghin yliopistossa hän aloittaa virassaan ensimmäinen kesäkuuta. 1800-luvun vuokratalo sijaitsee parin kilometrin päässä tulevasta työpaikasta.

Hämeen-Anttila muistelee miten vielä viime kesänä lähtö Helsingin yliopistosta tuntui ikävältä.

Syksy ja kevät ovat muuttaneet tuntemuksia. Professori on monta kertaa huokaissut helpotuksesta ja onnesta, että valitsi Edinburghin.

– Nyt katuisin hirveästi jos olisin kieltäytynyt. Leikkaukset tekivät lähdön paljon helpommaksi.

– Mikä on hirveän ikävä asia sanoa.

Minusta politiikan pointti ei ole se, että mulla ja mun viiteryhmällä asiat pyörivät hyvin.

Hämeen-Anttila on suominut Sipilän hallitusta julkisesti muun muassa lehtikolumneissaan ja Twitterissä.

– Suomen taloudenhoito on nyt puhtaasti ideologista, Hämeen-Anttila väittää.

Hän sanoo suoraan, että todellista leikkaustarvetta tai ylipaisunutta julkista sektoria ei ole, ne ovat täysin keinotekoisia, retorisesti ajettu läpi. Ja sama retoriikka toistuu kaikkien, sosialidemokraatit mukaan lukien, puheissa.

– Itse en käyttäisi termiä ylipaisuminen vaan hyvintoimiva yhteiskunta.

Nyt ylipaisunutta julkista sektoria on esimerkiksi, että lapsilla on riittävän pienet ryhmät kouluissa ja terveydenhoito toimii ilman pitkiä jonoja, Hämeen-Anttila kuvailee.

– Kyseessähän on hyvin toimiva hyvinvointiyhteiskunta, hän sanoo.

Hämeen-Anttilan mielestä ei ole oikein, että suurituloiset, joihin hän itsekin sanoo lukeutuvansa, ajavat vain omaa etuaan.

– Minusta politiikan pointti ei ole se, että mulla ja mun viiteryhmällä asiat pyörivät hyvin. Vanha hyvä periaate on, mahdollisimman paljon hyvää, mahdollisimman suurelle osalle kansaa.

Lue Jaakko Hämeen-Anttilan koko haastattelu viikon 20 Demokraatista.

SARI SALORANTA